Source: http://aberdeenimagyarok.co.uk/erdekes/az-unios-birosag-elutasitotta-hogy-a-rubik-kocka-formaja-eu-vedjegy-legyen/
Timestamp: 2018-03-22 07:52:55+00:00

Document:
Az uniós bíróság elutasította, hogy a Rubik-kocka formája EU-védjegy legyen – Aberdeeni Magyarok
2018. március 22 , csütörtök 7:52 de.
Kezdőlap / Érdekes / Az uniós bíróság elutasította, hogy a Rubik-kocka formája EU-védjegy legyen
Az Európai Unió Bírósága csütörtökön hatályon kívül helyezte elsőfokú Törvényszékének korábbi ítéletet, amely a Rubik-kocka formájának európai uniós védjegyként történő lajstromozását mondta ki, valamint megsemmisítette az Európai Unió Szellemi Tulajdoni Hivatalának (EUIPO) ugyanerre vonatkozó határozatát is.
A luxembourgi székhelyű uniós bíróság az ítéletben lényegében egyetértett főtanácsnokának tavasszal kiadott indítványával, amely szerint törölni kell a Rubik-kocka formáját ábrázoló térbeli védjegyet.
Indoklásában a bíróság kifejtette: “annak vizsgálatakor, hogy a lajstromozást meg kellett volna-e tagadni amiatt, hogy a forma műszaki megoldást tartalmaz, az EUIPO-nak és a törvényszéknek egyaránt figyelembe kellett volna vennie a kockaforma grafikus ábrázolásán szabad szemmel nem látható elemeket is, mint például a Rubik-kocka típusú háromdimenziós kirakójátékok egyes alkotóelemeinek elforgathatóságát”.
A védjegyet a játék jogait birtokló brit Seven Towns cég jegyeztette be még 1999-ben, de a német Simba Toys 2006-ban megtámadta, arra hivatkozva, hogy a kocka – miután elforgatható – olyan műszaki megoldást tartalmaz, amely miatt csak szabadalomként részesülhet oltalomban, de védjegyként nem. A kérelmet az EUIPO elutasította, mire a Simba Toys az uniós bíróságon nyújtott be keresetet. A beadványt az első fokon eljáró uniós Törvényszék tavalyelőtt elutasította, azzal az indoklással, hogy a Rubik-kocka formájának grafikai ábrázolása nem tartalmaz olyan műszaki megoldást, amely gátolná, hogy uniós védjegyoltalomban részesülhessen.
A másodfokú ítélet előtt – idén tavasszal – a bíróság előzetes állásfoglalást, úgynevezett főtanácsnoki indítványt adott ki. A főtanácsnok hangsúlyozta, hogy a lajstromozással biztosított oltalom nem vonatkozhat a hasonló formájú kirakós játék minden típusára – azok működési elvétől függetlenül -, vagyis nem terjedhet ki minden olyan háromdimenziós kirakós játékra, amelynek elemei egy 3x3x3-as kockát alkotnak. A védjegyoltalom ugyanis nagymértékben csökkentené a versenytársak azon lehetőségét, hogy az ugyanezen műszaki megoldást megtestesítő formákat hozhassanak forgalomba.
A csütörtöki ítéletben a bíróság emlékeztetett arra, hogy a hatályos uniós rendelkezés értemében el kell kerülni, hogy a védjegyoltalom valamely vállalkozás számára monopóliumot nyújtson műszaki megoldásokra vagy az áru használati jellemzőire nézve.
Az EUIPO-nak az ítéletben megfogalmazott megállapítások figyelembevételével új határozatot kell hoznia – mondta ki az uniós bíróság.
A Rubik kockát 1974-ben Rubik Ernő találta ki. Az ügyességi játék hamar népszerű lett a fiatalok körében, népszerűsége a mai napig tart. Világszerte 350 millió darabot adtak el belőle.
EU-védjegy EUIPO Európai Unió Bírósága Rubik-kocka Seven Towns 2016-11-10
CímkékEU-védjegy EUIPO Európai Unió Bírósága Rubik-kocka Seven Towns
Korábbiak Erzsébet királynő maga leplezte le legújabb portréját
Következő Trump minél előbb találkozni szeretne May-jel

References: bíróság 
 bíróság 
 bíróság 
 bíróság 
 bíróság 
 bíróság